作者：周申
词牌/韵律：沁园春

paragraphs: 瑞应柯山，昴宿储祥，嵩岳降神。
羡堂堂玉莹，汪汪陂量，一襟风月，满腹经纶。
试问丹砂，聊乘凫舄，来种锦江桃李春。
弦歌地，看吏能绰著，荐墨争新。
从兹大振家声。
待京国来归专秉钧。
想宸恩初拜，北门学士，都能尽道，东阁郎君。
雨细丝轻，梅花金重，两荚宝阶呈瑞蓂。
称觞庆，愿莱衣衮衮，长照庄椿。